РЕГЛАМЕНТ (ЕО) № 499/2008 НА КОМИСИЯТА
от 4 юни 2008 година
за изменение на Регламент (ЕО) № 1501/95 и Регламент (ЕО) № 800/1999 по отношение на условията за отпускане на възстановявания при износ на селскостопански продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 година относно общата организация на пазара на вино (1), и по-специално член 63 от него,
като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти (2), и по-специално член 167 и член 170 във връзка с член 4 от него,
като има предвид, че:
(1)
В съответствие с член 162 от Регламент (ЕО) № 1234/2007 продуктите, изброени в този член и предназначени за износ със или без по-нататъшна преработка, могат да отговарят на условията за отпускане на възстановявания при износ, ако са съобразени със специфичните изисквания, изложени в член 167 от посочения регламент. Освен това член 167, параграф 7 от Регламент (ЕО) № 1234/2007 предоставя на Комисията възможността да постави допълнителни условия за отпускане на възстановявания при износ за един или повече продукти. Тези условия са понастоящем изложени в регламентите на Съвета относно общата организация на пазара в секторите, изброени в член 162, параграф 1 от Регламент (ЕО) № 1234/2007. Тъй като тези регламенти трябва да бъдат отменени по силата на член 201 от Регламент (ЕО) № 1234/2007, следва да се предвидят хоризонтални разпоредби от датите на прилагане на Регламент (ЕО) № 1234/2007, посочени в член 204 от същия регламент.
(2)
Хоризонтални разпоредби са вече налице в Регламент (ЕО) № 800/1999 на Комисията от 15 април 1999 г. за установяване на общи подробни правила за прилагане на режима на възстановяванията при износ на земеделски продукти (3). Следователно е целесъобразно този регламент да бъде приведен в съответствие, за да се установят условията, посочени в член 167, параграф 7 от Регламент (ЕО) № 1234/2007.
(3)
Регламентите на Съвета относно общата организация на пазарите в секторите на птичето месо, яйцата, свинското месо и ориза определиха условията за отпускане на възстановявания при износ за продукти с произход извън Общността, които са били внесени и впоследствие изнесени, преди да бъдат достатъчно преработени по смисъла на член 24 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (4). Възстановяванията в този случай се ограничават до платените вносни мита и освен това износителят е задължен да докаже, че продуктите, които са обект на внос и износ, са едни и същи. Тъй като прилагането на правилото е обременително и има твърде малка практическа полза, то следва да се премахне от съображения за опростяване и хармонизиране.
(4)
Произход от Общността като предварително условие за съобразност с условията за отпускане на възстановявания е важна предпазна мярка срещу злоупотреби с бюджета на Общността. В частност, то цели да предотврати отклоняване на търговията под формата на операции по внос, предназначени не за пускане на стоки на пазара на ЕС, а за износ на стоки, основан единствено върху възможността за събиране на възстановявания при износ. Тази предпазна мярка е валидна за зърнените култури, ориза, говеждото и телешкото месо, млякото и млечните продукти, свинското месо, яйцата и птичето месо и следва да бъде продължена. Налице е необходимост от хоризонтална разпоредба, обхващаща всички сектори, изброени в член 162 от Регламент (ЕО) № 1234/2007, за да се осигури трайна защита срещу злоупотреби с бюджета на Общността.
(5)
По отношение на захарта, с цел да се организира непрекъснатост на доставките към рафинериите в Общността, в организацията на общия пазар на захарта бе постепенно въведена специална преференциална договореност за достъп до пазара на Общността, която позволява на рафиниращата промишленост да внася при специални условия известни количества сурова захар от тръстика с произход държавите от АКТБ, които са страни по Протокол № 3 към приложение IV към Споразумението за партньорство АКТБ-ЕО и от Индия и други държави в рамките на споразумения с тези държави. Това споразумение за преференциален внос се прилага в рамките на общата организация на пазара на захар. Ето защо член 27, параграф 12, буква б) от Регламент (ЕО) № 1260/2001 на Съвета от 19 юни 2001 г. относно общата организация на пазара в сектора на захарта (5) постанови за продуктите, внасяни в рамките на тази договореност, да се отпускат възстановявания. Възприемайки същия подход, Съветът реши да не се изисква доказателство за произход от Общността при установяването на съобразност с условията за отпускане на възстановявания в рамките на общата организация на пазарите в сектора на захарта, установена с Регламент (ЕО) № 318/2006 на Съвета (6). Следователно изискването за произход от Общността следва да не се прилага за сектора на захарта.
(6)
Вследствие премахването на възстановяванията при износ на някои продукти бе съкратен списъкът с продукти, за които възстановяванията трябва да се определят на основата на съставка в случаите, когато съставни продукти отговарят на условията за отпускане на възстановяване. Следователно в това отношение е уместно да се упоменат единствено останалите продукти.
(7)
Изискването за произход от Общността в сектора на зърнените храни е вече постановено в член 12 от Регламент (ЕО) № 1501/95 на Комисията от 29 юни 1995 година относно определяне на някои подробни правила за прилагането на Регламент (ЕИО) № 1766/92 на Съвета за предоставяне на възстановявания при износ на зърнени култури и мерките, които е необходимо да се предприемат в случай на затруднения във функционирането на пазара на зърнени култури (7). От съображения за прозрачност и ефикасност това изискване следва да се замени с хоризонталната разпоредба, установяваща изискването за произход от Общността.
(8)
Следователно Регламент (ЕО) № 1501/95 и Регламент (ЕО) № 800/1999 следва да бъдат съответно изменени.
(9)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Член 12 от Регламент (ЕО) № 1501/95 се заличава.
Член 2
Регламент (ЕО) № 800/1999 се изменя, както следва:
1.
Член 1 се заменя със следния текст:
„Член 1
Настоящият регламент, без да засяга дерогациите, предвидени в разпоредби на Общността, отнасящи се до някои продукти, установява общи подробни правила за прилагане на режима на възстановявания при износ, наричани по-долу „възстановявания“:
а)
за продуктите от секторите, посочени в член 162, параграф 1 от Регламент (ЕО) № 1234/2007 на Съвета (8);
б)
предвидени в член 63 от Регламент (ЕС) № 1493/1999 на Съвета (9).
2.
Член 11 се заменя със следния текст:
„Член 11
1. Възстановявания се отпускат за продуктите, посочени в член 162, параграф 1 от Регламент (ЕО) № 1234/2007, които, независимо от митническия статут на опаковката, са в свободно обращение и са с произход от Общността.
Същевременно, за захарните продукти, посочени в член 162, параграф 1, буква а), подточка iii) и буква б) от Регламент (ЕО) № 1234/2007, възстановявания могат да бъдат отпуснати, единствено ако продуктите се намират в свободно обращение.
2. За да се отпусне възстановяване, продуктите се разглеждат като произхождащи от Общността, ако са изцяло получени в Общността или са претърпели последна съществена преработка или обработка в Общността в съответствие с разпоредбите на членове 23 или 24 от Регламент (ЕИО) № 2913/92.
Същевременно, без да се засягат разпоредбите на параграф 4, на условията за възстановяване не отговарят продуктите, произведени от:
а)
суровини с произход от Общността, и
б)
земеделски суровини, обхванати от регламентите, посочени в член 1, внесени от трети страни, които не са претърпели съществена преработка в Общността.
3. Когато отпускането на възстановяване зависи от произхода на продукта от Общността, износителите са длъжни да декларират произхода, така както е определен в параграф 2, в съответствие с действащите правила на Общността.
4. При износ на съставни продукти, отговарящи на условията за възстановяване върху една или повече от техните съставки, възстановяването за тази или тези съставки се отпуска, доколкото тази съставка или съставки отговарят на условието, предвидено в параграф 1.
Възстановяване се отпуска и когато съставката или съставките, за които е заявено искане за възстановяване, са били първоначално с произход от Общността и/или в свободно обращение, както предвижда параграф 1, и не са повече в свободно обращение изключително поради присъствието си в състава на други продукти.
5. По смисъла на параграф 4 за възстановявания, определени въз основа на една съставка, се смятат възстановяванията за:
а)
продукти от сектора на зърнените култури, яйцата, ориза, захарта, млякото и млечните продукти, изнесени под формата на стоки, посочени в приложение II към Регламент (ЕО) № 1043/2005 на Комисията (10);
б)
бяла захар и нерафинирана захар, включени в код по КН 1701, изоглюкоза, включена в кодове по КН 1702 30 10, 1702 40 10, 1702 60 10 и 1702 90 30 и сиропи от захарно цвекло и тръстика, включени в кодове по КН 1702 60 95 и 1702 90 95, използвани в продуктите, изброени в член 1, параграф 2 от Регламент (ЕО) № 2201/96;
в)
мляко и млечни продукти и захар, изнасяни под формата на продукти, включени в кодове по КН 0402 10 91 до 99, 0402 29, 0402 99, 0403 10 31 до 39, 0403 90 31 до 39, 0403 90 61 до 69, 0404 10 26 до 38, 0404 10 72 до 84 и 0404 90 81 до 89, както и изнасяни под формата на продукти, включени в код по КН 0406 30, които не са продукти с произход от държавите-членки или продукти с произход от трети страни, които се намират в свободно обращение в държавите-членки.
Член 3
Настоящият регламент влиза в сила на седмия ден след публикуването му в Официален вестник на Европейския съюз.
Същевременно той се прилага:
а)
по отношение на секторите на зърнените култури, говеждото и телешкото месо, свинското месо, млякото и млечните продукти, яйцата и птичето месо - от 1 юли 2008 г.;
б)
по отношение на сектора на ориза - от 1 септември 2008 г.;
в)
по отношение на сектора на захарта - от 1 октомври 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 юни 2008 година.